R1,2 mjd. se eise vir 'oormaat'-sterftes in 2de vlaag | Netwerk24
Deur Nellie Brand-Jonker 11 Junie 2021 09:00
Sanlam het in die afgelope vier maande tot einde April R2,7 miljard meer aan sterfte-eise uitbetaal as in die ooreenstemmende tydperk verlede jaar toe die pandemie nog nie werklik sy tol geëis het in die land nie.
Die Sanlam-kantoor in Sandton, Johannesburg.
Volgens Paul Hanratty, uitvoerende hoof, is dit weens die tweede vlaag wat in dié oorsigtyd die land getref het en die sterftes wat ondervind is.
Sanlam het in die tydperk R4,8 miljard se sterfte-eise uitbetaal. Hy sê gemeet aan die verwagte sterfte-eise wat op langtermynverwagtinge gegrond is, het Sanlam R1,2 miljard se oormaatsterftes beleef.
Dit word grootliks toegeskryf aan die impak van die tweede vlaag van Covid-19.
LEES OOK: Sanlam: 'Ekstra' doodseise tot 3x meer in 2021
Hanratty het op 'n aanbieding aan beleggers gesê hulle het nie groter insig as enigiemand anders oor hoe die derde vlaag gaan lyk nie, maar hulle het 'n paar aannames.
Hy sê hulle hou die nasionale syfers dop wat uitgereik word en vergelyk dit met hul eie syfers en ervaring.
Wesenlike onsekerheid bestaan oor die aantal en erns van verdere potensiële vlae in 2021.
Hul basis-aanname is dat die derde vlaag dieselfde grootte sal wees as die eerste vlaag, maar dat die demografiese impak dieselfde as met die tweede vlaag gaan wees. In die eerste vlaag is 'n meer gelyke verspreiding van siektes en sterftes gesien as in die tweede vlaag toe meer laerinkomstegroepe getref is.
Volgens hom het hulle 'n aanname dat die derde vlaag net so erg as die tweede vlaag sal wees. Hy sê Sanlam sal dit kan hanteer.
Die ervaring met die tweede vlaag toon meer mense onder 59 is geraak as met die eerste vlaag.
Paul Hanratty, uitvoerende hoof van Sanlam.
Hy sê die grootste impak is in Sanlam se groeplewensversekeringboek gesien, wat daarop dui dat mense van werkende ouderdom erg getref is.
Volgens Hanratty kan dit in die herprysing van groepslewensversekering se premies gesien word wat gemiddeld met meer as 30% gestyg het.
Volgens hom is daar nog nie 'n sigbare toename in eise met die derde vlaaag nie, maar na verwagting gaan dit van Junie af toeneem.
Sanlam is bekommerd oor die tweede vlaag wat Indië tans beleef, en sy sake in Afrika gaan deur die pandemie geraak word.
"Wesenlike onsekerheid bestaan oor die aantal en erns van verdere potensiële vlae in 2021."
Covid-19 was een van die twee faktore wat op bedryfsvlak 'n invloed op Sanlam se vertoning gehad het.
Die ander was die goeie herstel in verkope.
Nuwe polisse en beleggingsprodukte wat verkoop is, het met 20% gestyg teenoor 2020, en met 58% vergeleke met 2019.
"Die huidige groeikoers in verkope word aangehelp deur beter spaarpatrone danksy bestedingspatrone wat verander het vanweë die pandemie," sê hy.
Volgens hom sal dit normaliseer en sal verkope in 'n stadium matiger begin groei.
Die waarde van nuwe sake het met 81% gestyg vergeleke met 2020 en met 41% vergeleke met 2019.
Die netto invloei van fondse het sterk gegroei. Dit het meer as verdubbel van 2020 en is 73% hoër as 2019.
'n Sterk herstel is in die bedryfswins ervaar. Die bedryfswins het met 18% verhoog van 2020 af.
Die swakker ervaring met sterftes is teengewerk deur die hoër markte en ander redes.
Dit is egter om verskeie redes nog 7% laer as 2019. Dit sluit in laer winsbydraes van sy onderneming wat batebestuur doen vir derde partye (Sanlam Investments) omdat 25% van die maatskappy aan ARC Financial Services verkoop is.